1. számú melléklet

Pályázati felhívás

Zalaszentgrót Város Önkormányzatának Képviselő-testülete az önkormányzat vagyonáról és a vagyongazdálkodás általános szabályairól szóló 22/2015. (XI. 27.) önkormányzati rendelete és a 37/2021. (III.25.) számú határozata alapján önkormányzati erdőtervezett területről lábon álló fa értékesítésére, valamint a vágástakarítási és erdő felújítási munkálatok elvégzésére az alábbi nyilvános pályázati felhívást teszi közzé:

1. A pályázatot kiíró neve, székhelye:

Zalaszentgrót Város Önkormányzata, 8790 Zalaszentgrót, Dózsa Gy. u. 1.

2. A pályázat fajtája:

Nyilvános

3. A megkötendő szerződések típusa:

Vállalkozási és adásvételi szerződés

4. A pályázat tárgyával érintett erdőtag adatai:

Az alábbi 1. számú táblázat tartalmazza az erdőtag azonosítót, az erdőrészlet azonosítót, a helyrajzi számot, a hasznosítással érintett erdőrészlet területét, a kiviteli terv szerinti faanyag mennyiségét bruttó m3-ben, a használati módot, a minimális fajlagos induló árat.

1. számú táblázat

|  |  |  |  |  |  |  |  |
| --- | --- | --- | --- | --- | --- | --- | --- |
| Erdőtag azonosító | Erdőrészlet azonosító | Helyrajzi szám | Hasznosítással érintett terület (ha) | Jellemző fafaj | Kiviteli terv szerinti fatömeg (bruttó m3) | Hasznosítási mód | Minimális fajlagos induló ár (Ft/m3) |
| Zalaszentgrót- Csáford 12 | M; N; O; Q | 020255/1; 020255/2; 020255/4; 020255/5 | 1,6 | akác | 427 | Tarvágás (TRV); Természetes sarjerdő felújítás | nettó 2.989.000,- Ft + ÁFA |

A fenti táblázatban szereplő bruttó fatömeg a ZAG/030/3743-1/2020. számú erdőtervben került meghatározásra. Az ajánlattevő tudomásul veszi, hogy a sarangolást követően a tényleges mennyiségek eltérhetnek.

Zalaszentgrót Város Önkormányzata lehetőséget biztosít az ajánlattevők részére, hogy előre egyeztetett időpontban (munkanapokon és munkaidőben) a szakirányító vezetésével a fenti erdőterület megtekintésére, a faanyag várható mennyiségének és minőségének ellenőrzése érdekében.

5. A vagyontárgy hasznosításának célja:

Zalaszentgrót Város Önkormányzata a fent részletezett erdőrészleteken található famennyiséget oly módon kívánja értékesíteni, hogy a nyertes ajánlattevő a lábon álló faanyag tulajdonjogát szerzi meg, köteles gondoskodni azonban annak kitermeléséről, elszállításáról, a vágástér takarításáról, valamint az erdőtervben meghatározott utómunkálatok elvégzéséről az erdősítés befejezettnek való nyilvánításáig.

A nyertes ajánlattevő köteles az utak és nyiladékok eredeti állapotba történő helyreállításáról gondoskodni. Ezen munkálatok elvégzésének végső határideje: az utolsó faanyag szállítás időpontját követő két héten belül.

A fenti erdőrészletek vonatkozásában kizárólag erdőtagonként tehető ajánlat, egy-egy, vagy valamennyi erdőtag vonatkozásában.

6. Ajánlati biztosíték (bánatpénz):

A pályázaton való részvétel biztosíték adásához kötött. A pályázati biztosíték összege 500.000,- Ft, azaz egyszázezer forint, amelyet Zalaszentgrót Önkormányzatának az OTP Bank Nyrt.-nél vezetett 11749053-15432443-00000000 számú bankszámlájára kell megfizetni, és legkésőbb az ajánlat benyújtásának határidejéig kell rendelkezésre bocsátani. A pályázat benyújtásának határidejéig rendelkezésre bocsátott biztosíték azt jelenti, hogy a biztosítéknak ezen időpontig meg kell jelennie Zalaszentgrót Város Önkormányzatának fent megjelölt bankszámlaszámán. Az átutalási közleményben kérjük az alábbi adatok feltüntetését:

- „Ajánlati biztosíték fakitermelésre”

- Pályázó neve, címe

Pályázó köteles pályázatához csatolni a pályázati biztosíték maradéktalan átutalására vonatkozó pénzintézeti igazolást vagy a készpénz-átutalási megbízás feladóvevényét. A bánatpénz összegét a felek eredményes pályázat esetén az alábbiak szerinti óvadéknak tekintik:

A pályázó köteles vállalni, hogy a vágástér takarítása, valamint az erdőtervben meghatározott utómunkálatok elvégzése, és az erdősítés megvalósításának biztosítékaként 500.000,- Ft óvadék megfizetésére köteles. Az óvadék összegéből 250.000,- Ft szolgál a vágástér takarításának és a közelítő nyomok jó állapotának, 250.000,- Ft pedig a felújítási munkálatok elvégzésének biztosítékaként.

Amennyiben a vevő a fent részletezett munkálatokat elvégezte úgy az eladó az óvadék összegét 15 napon belül visszautalja a vevő részére. Ennek feltétele, hogy az erdészeti szakirányító, valamint az Erdészeti Igazgatóság az elvégzett munkálatok teljesítését leigazolja, és a területen az erdősítést befejezettnek minősítse.

Az ajánlatok érdemi elbírálása esetén a nem nyertes pályázók részére az ajánlati biztosíték az ajánlati kötöttség lejártát követő 15 munkanapon belül visszautalásra kerül. A pályázati kiírás visszavonása, a pályázat eredménytelensége, illetve az ajánlat érvénytelensége esetén az ajánlati biztosíték az erre vonatkozó döntés meghozatalát követő 15 munkanapon belül kamatmentesen visszajár. Nem jár vissza a bánatpénz, ha az ajánlattevő az ajánlatát az ajánlati kötöttség időtartama alatt visszavonta, vagy a szerződés megkötése neki felróható okból hiúsult meg.

7. A pályázat benyújtásának helye:

Zalaszentgróti Közös Önkormányzati Hivatal (8790 Zalaszentgrót, Dózsa Gy. u. 1.)

8. A pályázat benyújtásának határideje:

2021. április 21. (szerda) 9:00 óra

9. A pályázat benyújtásának módja:

Az ajánlatok benyújthatók személyesen, vagy postai úton. Az ajánlatok zárt borítékban, 1 eredeti példányban kell benyújtani, melynek minden oldalát aláírással kell ellátni. A borítékon kizárólag a következő szövegrészt kérjük feltüntetni:

*„Ajánlat önkormányzati erdőből történő fakitermelésre”*

A pályázat akkor minősül határidőre benyújtottnak, ha az ajánlattételi határidő lejártáig a megadott címre beérkezik személyesen vagy postai úton. A késve érkezett pályázatokat a kiíró érvénytelennek minősíti.

10. A pályázati ajánlat kötelező tartalma:

- a pályázó azonosítására szolgáló adatok (természetes személy esetén: név, születéskori név, lakcím, születési hely, idő, anyja neve, személyazonosító igazolvány száma, személyi azonosító jele, adóazonosító jele; jogi személy, valamint jogi személyiséggel nem rendelkező szervezet esetén: megnevezés, székhely, cégjegyzékszám/nyilvántartási szám, adószám, statisztikai számjel, képviselő neve, képviselő címe)

- a pályázat tárgyának meghatározása, azonosító adatai (település; helyrajzi szám)

- a megajánlott ellenszolgáltatás

- a bánatpénz befizetésének igazolása

- a pályázati kiírás feltételeinek elfogadására és az ellenszolgáltatás teljesítésére vonatkozó nyilatkozat

- amennyiben az eljárásban meghatalmazott vesz részt, a meghatalmazás eredeti példánya

- a pályázó nyilatkozata arról, hogy nincs a kiíróval szemben fennálló, lejárt esedékességű tartozása

11. Szakmai előírások:

A nyertes ajánlattevő a kitermelést, a vágástér takarítást és az erdőfelújítást Süle Tibor erdészeti szakirányító irányítása mellett végezheti.

Az ajánlattevő tudomásul veszi, hogy az 1. számú táblázatban szereplő bruttó fatömeg (427 m3) a ZAG/030/3743-1/2020. számú erdőtervben került meghatározásra. Az ajánlattevő tudomásul veszi, hogy a sarangolást követően a tényleges mennyiségek eltérhetnek.

Ha a valós fatömeg-érték eltér a táblázatban szereplő értéktől, az az ajánlattevő nyeresége, illetve vesztesége. Az adásvételi szerződés megkötését követően a fatömegre és annak minőségére vonatkozóan – az előzetes megtekintés lehetősége miatt – reklamációnak helye nincs, ajánlattevő követeléssel és igénnyel ajánlatkérő felé nem élhet.

Az ajánlattevő elfogadja, hogy a fakitermelés kizárólag a Zala Megyei Kormányhivatal Erdészeti Igazgatósága által kiállított határozat jogerőre emelkedése után kezdhető meg, és az abban foglaltak szerint végezhető. Az Erdészeti Igazgatóság jogerős határozatáról az önkormányzat értesíti az ajánlattevőt. A munkavégzés során a műveleti lapon szereplő fakitermelési műveletek betartása kötelező.

Az ajánlattevő köteles a vágástakarítást elvégezni. A vágástakarítás során a területen maradt vastag- és vékonyfát el kell távolítani. A vágástakarítás elvégzését a szakirányító igazolja az Önkormányzat és az Erdészeti Igazgatóság részére.

A megvásárolt lábon álló faanyag birtokbaadása az adásvételi szerződés aláírását és a vételár megfizetését követően történik meg, a nyertes ajánlattevő ettől az időponttól viseli a kárveszélyt.

A nyertes ajánlattevő a fakitermelést, a tőelválasztást kizárólag a műveleti lap kézhezvételét követően kezdheti meg.

A kitermelt faanyag tulajdonjogát a nyertes ajánlattevő a tőelválasztással szerzi meg.

Az ajánlattevőnek az erdőterv lapon az erdősítési terv részben meghatározott erdő felújítási munkálatokat el kell végezni. Ennek módja az előírás szerint a természetes sarjerdő felújítás. Ezen munkálatokat a nyertes ajánlattevő a szakirányító által meghatározott módon és sűrűséggel kell megvalósítani.

A nyertes ajánlattevő tudomásul veszi, hogy a Zala Megyei Kormányhivatal Erdészeti Igazgatósága által kiállított, a fakitermelés megkezdésre vonatkozó határozat jogerőre emelkedését követő 4 éven belül az erdőfelújítást el kell végezni, hogy a Hatóság az erdősítést befejezettnek tudja nyilvánítani.

A kitermelési, értékesítési, és a vágástakarítási, az utak helyreállításának és az erdőfelújítás összes költsége a nyertes ajánlattevőt terheli. A faanyag értékesítéséből származó bevétel a nyertes ajánlattevőt illeti meg.

A nyertes pályázónak (vevő) tudomásul kell vennie, hogy amennyiben nem az előírásoknak és elvárásoknak megfelelően végzi a vállalt munkát, úgy a kiíró (eladó) a további munkavégzést és a kitermelt faanyag elszállítását leállíthatja.

Minden erdőrész termelésének megkezdése előtt, valamint a munkaterületről történő időszakos vagy végleges levonuláskor vevő köteles értesíteni az eladó képviselőjét.

Vevő úgy köteles szervezni és végezni a termeléseket, hogy a mezőgazdasági területre, útra, töltésre, illetve csatornába döntött fát, valamint a vágástéri hulladékot folyamatosan el kell távolítania. Vágástéri hulladék- és ágfa csak az erdőrész területén hagyható.

A fakivágás és a cserjeirtás során a korosabb őshonos, odvas fák egyedeit kímélni kell.

A vágástéri hulladékokat (vékonyabb ágak), illetve a munka során előkerülő egyéb hulladékokat a munka befejezése után el kell távolítani a területről.

Tűzgyújtás, a cserjeirtásból, illetve a kaszálásból keletkező növényi részek, továbbá hulladék égetése az erdőtörvény hatálya alá nem tartozó üzemtervezetlen területeken tilos, az erdőtörvény hatálya alá tartozó üzemtervezett területen a Katasztrófavédelmi Igazgatóság előzetes engedélyével lehetséges. Üzemtervezett erdőben tűzgyújtás arra kijelölt helyen, és csak abban az esetben megengedett, ha a tűz az újulatot, a környezetben lévő erdőt, az erdőn kívüli területek élővilágát, valamint a természeti képződményeket és egyéb műtárgyakat nem veszélyezteti. Tilos tüzet gyújtani erdőben, valamint annak 200 m-es körzetében lévő külterületi ingatlanokon fokozott tűzveszély időszakában.

Amennyiben gépi munkavégzés történik, úgy a kenőanyagok és a üzemanyagok feltöltése, cseréje során a szennyezőanyag területre kerülését meg kell akadályozni. A munkagépeket olyan műszaki állapotban kell tartani, hogy elkerülhető legyen a műszaki meghibásodás, és az abból eredő olajszivárgás. Amennyiben mégis olajszivárgás történne, úgy vevő köteles a szennyeződést haladéktalanul eltávolítani, és a szennyeződés tényét az eladónak és az egyéb illetékes személynek haladéktalanul bejelenteni.

A munkák során a talaj és aljnövényzet bolygatását a lehető legkisebb mértékűre kell csökkenteni, a felvonulást és szállítást száraz vagy fagyott talajviszonyok között kell végezni.

A szabályos és biztonságos munkavégzés, a tűzvédelmi előírások személyi és tárgyi feltételeinek megteremtése, betartása vevő kizárólagos felelősségi körébe tartozik. Vevő kizárólagos felelőssége a letermelt faanyag őrzésének, vagyonvédelmének biztosítása is.

Az erdőgazdálkodási munkákra vonatkozó valamennyi jogszabályi és hatósági előírás be nem tartásából eredő, illetve a vevő egyéb mulasztásával összefüggésben kiszabott erdőgazdálkodási és egyéb hatósági bírság megfizetése a vevőt terheli.

12. Pályázat érvénytelensége:

Érvénytelen a pályázat, ha

a.) a pályázatot a benyújtásra meghatározott határidő eltelte után nyújtották be

b.) a bánatpénzt a pályázó határidőben nem fizette meg vagy annak megfizetését nem igazolta

c.) a pályázat nem felel meg a pályázati kiírásban meghatározott tartalmi, formai követelményeknek

Az érvénytelen pályázatot benyújtók a pályázati eljárásban további szakaszában nem vehetnek részt.

13. A pályázat elbírálásának szempontja:

Az erdőrészletek értékesítése vonatkozásában a pályázat nyertese az a személy lesz, aki arra a legmagasabb összegű vételi ajánlatot teszi.

14. A pályázatok bontásának ideje:

2021. április 21. (szerda) 9:00 óra

15. A pályázatok bontásának helye:

Zalaszentgróti Közös Önkormányzati Hivatal Tanácsterme (8790 Zalaszentgrót, Dózsa Gy. u. 1.)

16. A pályázat bontásának módja:

A pályázatok bontását a pályázat kiírójának képviselője végzi. A pályázatok bontásánál az ajánlatkérő nevében eljáró személyek, az ajánlattevők, valamint a meghívott személyek lehetnek jelen. A pályázat felbontásakor ismertetni kell az ajánlattevők nevét, címét, valamint azokat a főbb számszerűsíthető adatokat, amelyek az elbírálásnál értékelésre kerülnek. A pályázatok felbontásáról és ismertetéséről az ajánlatkérő jegyzőkönyvet készít.

17. Az ajánlati kötöttség minimális időtartama:

Az ajánlattevők az ajánlatukhoz a pályázat eredményének kihirdetésétől számított 30 napig, illetve az általuk befizetett bánatpénz visszautalásának napjáig kötve vannak. Az ajánlati kötöttség az ajánlattételi határidő lejártakor áll be. A pályázó az ajánlatát az ajánlati kötöttség beálltáig vonhatja vissza.

18. A pályázati tárgyalás ideje:

2021. április 21. (szerda) 9:20 óra

19. A pályázati tárgyalás helye:

Zalaszentgróti Közös Önkormányzati Hivatal Tanácsterme (8790 Zalaszentgrót, Dózsa Gy. u. 1.)

20. A pályázati tárgyalás szabályai:

A pályázati tárgyaláson kizárólag azon ajánlattevő vehet részt, akinek az ajánlatát az ajánlatkérő nem minősítette érvénytelennek.

A pályázati tárgyalás keretében előre meg nem határozott számú fordulóban licit kerül lebonyolításra, mely során az ajánlatokat legalább a licitet levezető személy által meghatározott összeggel lehet változtatni. A pályázati eljárást azon ajánlattevő nyeri meg, aki vagy amely a pályázati kiírásban meghatározott bírálati szempont szerinti legkedvezőbb ajánlatot adta. Amennyiben a beérkezett, illetve a pályázati tárgyalás során megtett ajánlatok összege megegyezik, és új ajánlatot egyik ajánlattevő sem tesz, úgy a tárgyalást levezető személy a nyertes ajánlattevőt sorsolással állapítja meg.

Amennyiben a pályázati felhívásra egyetlen érvényes ajánlat érkezik, úgy a kiíró a pályázati tárgyalás megtartásától eltekinthet.

A pályázati tárgyalásról jegyzőkönyv készül, amelynek tartalmaznia kell a pályázati tárgyalás lényeges körülményeit.

21. Az eredményhirdetés tervezett időpontja és módja:

A levezető személy a pályázat eredményét a pályázati tárgyaláson kihirdeti. Amennyiben pályázati tárgyalásra nem kerül sor, a nyertes ajánlattevő személye a bontási eljárás során kerül kihirdetésre.

22. A szerződéskötések tervezett időpontja:

Az adásvételi szerződés megkötésére a pályázat eredményének kihirdetésétől számított 30 napon belül kerül sor.

Vevő tudomásul veszi, hogy - a termelési ütemtervtől függetlenül - a kitermelendő famennyiség vételárát minden erdőrész vonatkozásában legkésőbb a számla kiállítását követő 5 napon belül át kell utalnia az eladónak. A számla kiegyenlítése a birtokbaadás feltétele.

Amennyiben a pályázat nyertese valamely okból visszavonja vételi szándékát az ajánlati kötöttség ideje alatt, vagy nem köti meg az adásvételi szerződést a fenti határidőn belül, az ajánlati biztosítékot elveszti, és a kiíró döntése szerint helyébe a pályázat 2. helyezettje lép.

23. Egyéb feltételek:

A pályázónak a pályázati kiírás feltételeinek elfogadásáról és az ellenszolgáltatás teljesítéséről a pályázati ajánlatában nyilatkoznia kell.

A pályázat kiírója fenntartja jogot arra, hogy a pályázati kiírást indokolás nélkül eredménytelennek nyilvánítsa, illetve az ajánlatok benyújtására nyitva álló határidőig módosítsa vagy visszavonja.

A pályázó ajánlatának benyújtásával hozzájárul adatainak a pályázat kiírója és annak megbízásából a pályázat lebonyolításában részt vevő személyek általi kezeléséhez.

Zalaszentgrót, 2021. március 25.

Baracskai József

Zalaszentgrót Város polgármestere